एपीएफको कठिन जित
सडन डेथमा जित निकाल्दै विभागीय टोली एपीएफ क्लब प्रथम भद्रपुर झापा गोल्डकप फुटबल प्रतियोगिताको सेमिफाइनल पुगेको छ । शुक्रबार प्रतिस्पर्धात्मक अन्तिम क्वाटरफाइनल खेलमा पाहुना टोली बंगलादेशको कार्वान बजार प्रगति संघलाई पराजित गर्दै एपीएफ अगाडि बढ्यो । निर्धारित समयको खेल १–१ को बराबरीमा टुंगिएको थियो । त्यसपछि टाइब्रेकरमा गएको खेल बराबरी हुँदै अगाडि बढेपछि सडनडेथका आधारमा नतिजा आएको थियो ।
बिर्तामोड — सडन डेथमा जित निकाल्दै विभागीय टोली एपीएफ क्लब प्रथम भद्रपुर झापा गोल्डकप फुटबल प्रतियोगिताको सेमिफाइनल पुगेको छ । शुक्रबार प्रतिस्पर्धात्मक अन्तिम क्वाटरफाइनल खेलमा पाहुना टोली बंगलादेशको कार्वान बजार प्रगति संघलाई पराजित गर्दै एपीएफ अगाडि बढ्यो । निर्धारित समयको खेल १–१ को बराबरीमा टुंगिएको थियो । त्यसपछि टाइब्रेकरमा गएको खेल बराबरी हुँदै अगाडि बढेपछि सडनडेथका आधारमा नतिजा आएको थियो ।एपीएफको पक्षमा अन्तिम स्कोर ९–८ बनेको थियो । सडनडेथमा बंगलादेशी टोलीका कप्तान सोहिल दुङको पेनाल्टी प्रहार एपीएफका गोलरक्षक एन्जल श्रेष्ठले रोकेपछि पाहुना टोलीको यात्रा टुंगिएको हो । भद्रपुरस्थित मेची रंगशालामा खेलमा अग्रता बंगलादेशी टोलीले लियो । २१ औं मिनेटमा डिनको छोटो पासलाई बक्सभित्र नियन्त्रणमा लिएर सायरले सेकेन्ड बार च्याप्दै प्रहार गरेको बल गोलमा परिणत भयो । गोल खाएपछि दबाबमा देखिएको एपीएफले खेलमा फर्किन ७२ औं मिनेटसम्म संघर्ष गर्नुपर्‍यो । जतिबेला युवराज खड्काले गोल गर्दै खेल बराबरीमा ल्याएका थिए । बुद्धिमान राईको पास बलमा बंगलादेशी खेलाडीले क्लियर गर्न गोलरक्षकलाई पास दिएका थिए । तर, गोलरक्षक कोबिजले नियन्त्रणमा लिन नसकेपछि रिबाउन्स बललाई युवराजले पोस्टको दिशा दिएका थिए ।टाइब्रेकरमा भने एपीएफका सनिश श्रेष्ठ, बुद्धिमान राई, दीपेश धिमाल, सविन गुरुङ र युवराज खड्काले गोल गरेका थिए । बंगलादेशी टोलीबाट डाडी, खोका बाबु, सद्दाम, सागोर र बोयामुले गोल गरी टाइब्रेकर बराबरी गरेका थिए । सडनडेथअन्तर्गत एपीएफका सनरसिंह बस्नेत, कप्तान तोप विष्ट र गोलरक्षक एन्जल श्रेष्ठले गोल गरे । बंगलादेशी टोलीका रफू र डिन गोल गर्न सफल भए भने कप्तान सोहिलको प्रहार गोलरक्षक एन्जलले नियन्त्रणमा लिएका थिए । पहिलो हाफमा दबाबमा देखिएको एपीएफले दोस्रो हाफमा भने अधिकांश समय बलमाथि नियन्त्रण राखेको थियो । ३५ औं मिनेटमा बंगलादेशी टोलीका सायरको फ्रिकिक प्रहार पोस्ट नजिकैबाट बाहिरिएको थियो । एपीएफ ४४ औं मिनेटमै बराबरी गोल फर्काउन अभागी रह्यो । सनिश श्रेष्ठले भली गर्दै प्रहार गरेको बल बंगलादेशी गोलरक्षक कोबिचको हातमा लाग्दै पोलमा ठोक्किएर फर्किएको थियो । एपीएफका गोलरक्षक एन्जल श्रेष्ठ म्याद अफ द म्याच भए । उनले २० हजार रुपैयाँ प्राप्त गरे । एपीएफले दोस्रो सेमिफाइनलमा आइतबार सहिद स्मारक ‘ए’ डिभिजन लिग विजेता मछिन्द्र क्लबसँग प्रतिस्पर्धा गर्नेछ । शनिबार पहिलो सेमिफाइनलमा संकटा र आर्मी क्लब भिड्नेछन् । 